દેશમાં ચારે તરફ આ ભડકા થઇ રહ્યાં છે, ત્યારે મનને સહેજ શાતા વળે એવો એક કિસ્સો મેં જોયો, જેની આજે વાત કરવી છે. મુંબઈના ઉપનગર મલાડમાં એક પ્રજાપતિ પરિવાર વસે છે. સાવ સરળ પ્રકૃતિ ધરાવતા પિતા નાનકડી એન્જીનિયરિંગ વર્કશોપ ચલાવતા હતા, એમાંથી ઘરનો ખર્ચ પૂરો કરવાનું મુશ્કેલ એટલે ગૃહિણી ઘરમાં પાપડ વણીને વધારાની આવક ઊભી કરવા મથતી હતી. કૉલેજમાં ભણતો દીકરો હોંશિયાર હતો પણ સંજોગોવશાત બી.કોમ થઇ ગયા પછી આગળ ભણી ન શક્યો અને એણે પિતાની વર્કશોપ ચલાવવાની જવાબદારી લેવી પડી. પછી તો એના લગ્ન થઇ ગયા, ઘરમાં સભ્યોની સંખ્યા વધી. આર્થિક પરિસ્થિતિ પહેલેથી થોડી સુધરી પરંતુ કરકસર કરીને જીવવું પડે.